Derek Prince'i Teenistus
Jeesuse tagasitulek - ohtlik eirata.
Osa 2/2
Vaatame Jeesuse elu olulisemaid sündmusi.
Alustame Ta sünniga. Ta sündis neitsist,
Matteuse 1:22-23, see kirjeldab Jeesuse üleloomulikku sündi
neitsi Maarjast.
Rääkinud selle loo, ütleb Matteus: "Kõik see sündis, et läheks täide,
mida Issand on rääkinud prohveti (Jesaja) kaudu:
"Ennäe, neitsi jääb lapseootele ja toob ilmale poja,
ja teda hüütakse nimega Immaanuel", see on tõlkes: Jumal on meiega."
Tahan lihtsalt öelda, et Maarja oli sõna otseses mõttes neitsi.
Ta polnud vaimselt neitsi. Kui see oleks nii olnud,
oleks kogu päästeplaan juba algusest peale tühjaks tehtud.
See on äärmiselt tähtis, et Jeesus ei sündinud maapealsest isast.
Kogu päästeplaan oleks kasutuks osutunud.
Väga tähtis on, et me ei räägiks vaimsest neitsist.
Vaatame Ta sündi. Luuka 2 ütleb,
et Joosep oli Taaveti suguharust. Kui toimus rahvaloendus
keiser Augustuse ajal, pidi ta Petlemma minema.
Seal olles sünnitas Maarja lapse.
Matteuse 2. peatükis näeme, kuidas targad tulid Jeruusalemma ja
õhutasid terve linna üles. Nad ütlesid:
nägime juutide kuninga tähte ja tahame teda ülistada.
See ärritas Heroodest, sest see ähvardas ta positsiooni kuningana.
Matteuse 2:3 "Seda kuuldes kohkus kuningas Heroodes
ja kogu Jeruusalemm koos temaga. Ja ta kutsus kokku kõik rahva
ülempreestrid ja kirjatundjad ning päris nende käest,
kus Messias pidi sündima. Need ütlesid..: "Petlemmas Juudamaal."
Selles polnud mingit kahtlust. Oli ka mitu Petlemma,
nii et nad pidi lisama Petlemmas Juudamaal.
sest nõnda on kirjutatud prohveti käe läbi (Miika 5:2):
"Ja sina, Petlemm Juudamaal, ei ole Juuda vürstkondadest
hoopiski kõige pisem, sest sinust lähtub Valitseja,
kes hoiab mu Iisraeli rahvast kui karjane."
Kõik Pühakirja õpetajad teadsid, kus Messias sündima pidi.
Ja Ta sündis täpselt seal. Ta ei sündinud vaimses Petlemmas.
Ta sündis päris Petlemmas Juudamaal.
Seda ettekuulutust ei anna kuidagi vaimseks muuta.
Nüüd üks oluline prohveteering: Matteuse 2:14-15 näeme,
kuidas Joosepit hoiatati, et Heroodes püüab Jeesust tappa
ja talle öeldi, et ta lapse ja ema Egiptusesse viiks ja
jääksid sinna kuni on turvaline tagasi tulla.
Mt 2:14-15 "Siis Joosep tõusis, võttis lapse ja tema ema
ning põgenes öösel Egiptusesse. Ja ta oli seal Heroodese surmani,
et läheks täide, mis Issand on rääkinud prohveti suu kaudu:
"Ma olen kutsunud oma Poja Egiptusest."
See ettekuulutus on kirjas Hoosea 11:1, vaatame seda,
Issand ütleb: "Kui Iisrael oli noor, siis ma armastasin teda
ja ma kutsusin oma poja Egiptusest."
Kui Matteus poleks maininud, siis ma pole kindel,
kas oleksin tingimata märganud seda ettekuulutust
Jeesuse elus täitumas.
Kuid evangeeliumi autor Matteus võtab seda väga otseselt:
Jeesus läks sõna otseses mõttes Egiptusesse ja
Jumal otseselt kutsus Ta sealt.
Kui tahaksin midagi vaimseks teha, siis Egiptusega on hea alustada,
sest paljudes kirjakohtades on Egiptus pilt maailmast.
Kuid ei, Matteus ei anna Egiptusele vaimset tõlgendust,
ta annab otsese tõlgenduse: päris Egiptuse riigist
kutsus Jumal oma Poja.
Matteuse 13 - väga huvitav, et paljud need kohad on Matteuses,
sest Matteuse evangeelium kirjutati peamiselt juutidele ja
esmalt näitamaks, et Jeesus on Iisraeli tõotatud Messias
ja Ta on Kuningas.
Matteuse 13:34-35: "Seda kõike rääkis Jeesus rahvahulkadele
tähendamissõnades ja ilma tähendamissõnata
ei rääkinud ta neile midagi, et läheks täide (jälle see fraas):
mis on üteldud prohveti kaudu: "Ma avan oma suu
tähendamissõnadeks, kuulutan, mis on olnud peidus
maailma rajamisest peale." See on Psalm 78:1-2.
Jällegi oleks olnud väga lihtne neid salme vaimulikuks teha.
Kuid Matteus ei tee seda, ta teeb selle väga otseseks -
Jeesus sõna otseses mõttes õpetas otseste tähendamissõnadega.
Psalm 78:1-2 ütleb: "Pane tähele, mu rahvas, minu Seadust,
pöörake oma kõrvad minu sõnade poole!
Ma avan oma suu õpetussõnadega, ma ilmutan mõistatusi muistsest ajast."
Vaid Psalme lugedes poleks enamus seda iial Jeesusega seostanud.
Matteus aga seob selle väga konkreetselt sellega,
et Jeesus õpetas päriselt tähendamissõnadega.
Oma evangeeliumis ütleb ta: "..et see läheks täide".
Kui soovid viitesõnaraamatuga mõnda sõna uurida,
loe üle kohad, kus öeldakse Jeesuse kohta: et see läheks täide,
usun, et jõuad samale järeldusele, et Piibli ettekuulutuste täitumine
oli suunav vägi Jeesuse elus.
Nüüd haigete tervendamine. Matteuse 11:2-6 on meil seik,
kus Ristija Johannes, kes on vanglas, hakkab kahtlema,
kas Jeesus oli päriselt Messias, sest Ta ei teinud asju,
mida juudid Talt ootasid - Ta ei rajanud maapealset riiki,
Ta vaid õpetas ja hoolitses inimeste vajaduste eest.
Mõistan täiesti Johannest, kus ta, olles üksi vanglas,
saadab Jeesusele sõnumi: oled sa tõesti see, keda ootame
või peaksime teist ootama? Kuigi Johannes oli see,
kes Jeesuse Messiaks tunnistas.
Matteuse 11:2 alates: "Kui siis Johannes vangihoones
kuulis Kristuse tegudest, saatis ta oma jüngreid temalt küsima:
"Kas sina oled see, kes pidi tulema, või jääme ootama teist?"
Jeesuse vastus oli: minge ja rääkige talle, mis ma teinud olen.
Ja Jeesus vastas neile: "Minge teatage Johannesele,
mida te kuulete ja näete: pimedad näevad jälle ja jalutud kõnnivad,
pidalitõbised saavad puhtaks ja kurdid kuulevad ja
surnud tõusevad üles ja vaestele kuulutatakse evangeeliumi
ja õnnis on see, kes ei pahanda ennast minu pärast!"
Ta tahtis öelda: oma teenimistöös haigetele täidan seda,
mida Messia kohta ette kuulutati. Seega olen Messias,
teen seda, mida pidingi tegema.
Kui vaatame Vana Testamendi ettekuulutusi tervendamise kohta,
oleks väga lihtne neid vaimulikuks teha.
Näitan teile: Jesaja 29. Huvitav, et pea kõik on Jesajast.
Jesaja 29:18-19 "Sel päeval kuulevad kurdid kirja sõnu
ja pimedate silmad näevad pilkasest pimedusest.
Siis tunnevad alandlikud (vaesed) aina rõõmu Issandas
ja kõige vaesemad inimesed hõiskavad Iisraeli Pühas."
Võid seda lugeda ja mõelda, et see on ilus vaimne pilt,
kuid Jeesus ütles: vastupidi, see toimub just praegu -
kurdid kuulevad, pimedad näevad ning vaestele ja rõhututele
kuulutatakse evangeeliumi. Kuidas see täide läeb?
Sõna otseses mõttes.
Jesaja 35:4-6, see on väga ilus kirjakoht,
kuid pole sugugi kindel, et see Jeesuse teenistusele viitab.
Alustame peatüki algusest: "Kõrb ja liivik rõõmutsevad,
nõmmemaa hõiskab ja õitseb nagu liilia.
Ta õitseb kaunisti ja ilutseb rõõmu ning hõiskamisega,
temale antakse Liibanoni toredus, Karmeli ja Saaroni ilu.
Nad saavad näha Issanda toredust, meie Jumala ilu.
Kinnitage nõrku käsi ja tehke tugevaks komistavad põlved!
Öelge neile, kel rahutu süda: Olge kindlad, ärge kartke!
Vaata, teie Jumal! Kättemaks tuleb, teie Jumala karistus;
tema ise tuleb ja päästab teid." Viimane sõna on "pääste".
Mis on pääste tulemus? Salmid 5-6:
"Siis avanevad pimedate silmad ja kurtide kõrvad lähevad lahti.
Siis hüppab jalutu otsekui hirv ja keeletu keel hõiskab,
sest veed keevad üles kõrbes ja ojad nõmmemaal."
Jällegi oleks väga lihtne öelda, et see on kõik vaimne,
kuid Jeesus ütles: vastupidi, see sünnib täpselt nii mu teenistuses
nagu kirjas on - see on tõestus, et olen tõotatud Päästja.
Veel üks kirjakoht, väga tuttav, Jesaja 61:1.
Need sõnad luges Jeesus Naatsareti sünagoogis ette,
Jesaja 61:1: "Issanda Jumala Vaim on minu peal,
sest Issand on mind võidnud; ta on mind läkitanud
viima rõõmusõnumit alandlikele, parandama neid, kel murtud süda,
kuulutama vabastust vangidele ja avama pimedate silmi."
Jeesus ütles: siin see on - kuulutan evangeeliumi vaestele,
see on ettekuulutuse täitumine.
Üritan öelda - loodan, et mõistad, et kõik tervenemise ettekuulutused
võib lihtsalt vaimulikuks teha.
Tegelikkuses aga Jeesus ei teinud ühtki neist vaimulikuks,
need kõik toimusid Ta teenistuses sõna otseses mõttes.
Nüüd jõuame Jeesuse tegelike kannatuste - Ta lepituse juurde.
Teame Uuest Testamendist, ei pea vaatama sinna,
et nad võtsid Ta kinni, kohtlesid kohutavalt, sülitasid Talle näkku,
lõid Teda vastu nägu ja seejärel peksid Teda vastu selga.
See oli vaid osa sellest.
Seda kuulutati ette Jesaja 50:5-6: "Issand Jumal avas mu kõrva
ja ma ei ole vastu pannud, ma ei ole taganenud.
Ma andsin oma selja peksjaile ja põsed neile, kes katkusid karvu,
ma ei peitnud oma palet teotuse ja sülje eest."
Märkasid, et Jeesus andis oma selja peksjaile, Ta ei hakanud vastu,
Ta oleks võinud küll, kuid ei teinud seda.
See läks täpselt ja sõna-sõnalt täide:
nad sõna otseses mõttes peksid Teda,
sõna otseses mõttes lõid vastu nägu, katkusid Ta habet,
sõna otseses mõttes sülitasid Ta peale.
Kohutavalt otsene, usun, et nõustud.
Siin pole midagi vaimset.
Nüüd jõuame ristilöömise juurde. Võime kõik ette kujutada,
kuidas Ta käed ja jalad läbi torgatakse.
Meil on kaks ettekuulutust Psalm 22, omavahel tihedalt seotud.
Psalm 22:16-18.
Pead mõistma midagi - pole seda lähemalt aega vaadata,
aga Peetrus ütleb esimeses kirjas: Messia vaim oli
Vana Testamendi prohveteis. See tähendab, et
et nad rääkisid tihti enda nimel asjadest, mis nende endaga
iialgi ei juhtunud, kuid said tõeks Messia elus.
Püha Vaim rääkis Messia isikus prohvetite läbi.
Peetrus ütles: see tekitas prohvetites hämmingut,
nad ei mõistnud, mida rääkisid.
Jesaja ütleb: andsin oma selja peksjaile ja põsed..
See ei juhtunud Jesajaga iialgi, kuid see juhtus Jeesusega.
See oli Messia vaim prohvetites,
kes kõneles esimeses isikus asjadest, mis Messiaga pidid juhtuma,
kuid iial ei juhtunud prohvetiga.
Psalmis 22 on see Taavet, ta ütleb igasuguseid asju,
mis Taavetiga iial ei juhtunud, kuid need kõik juhtusid Jeesusega.
Põhimõtteliselt kutsume seda messiaanlikuks psalmiks,
teisisõnu on see ilmutus Messiast Psalmides.
Huvitav on see, kui loed Uut Testamenti,
ei anta seal ühtki viidet Jeesuse sisemise läbielamise kohta.
See on vastupidi erakordselt põgus, öeldakse vaid: nad lõid Ta risti.
Ei mainita, mis toimus Ta südames või peas.
Kui aga loed Vana Testamenti ja mõistad seda ning
vaatad neid messiaanlikke kirjakohti,
on seal suur ilmutus sellest, mis tegelikult Jeesuse sees toimus,
sel ajal kui Ta kannatas.
Vaatame kahte kohta, Psalm 22:17: "Sest koerad ümbritsevad mind,
tigedate hulk keerleb mu ümber; nad purevad (torkasid) mu käsi ja jalgu."
On see sõna-sõnaline?
Vägagi, kohutavalt otsene.
Salm 19 ütleb: "Nad jagavad mu rõivad eneste vahel
ja heidavad liisku mu kuue pärast." Kas see juhtus päriselt,
sõna otseses mõttes?
See on huvitav, sest tolle aja kultuurile
oli mehel tavaliselt neli peamist riietust.
Risti jalamil oli neli sõdurit, iga sõdur sai ühe rõiva,
kuid Jeesusel oli õmblusteta kuub ja nad ütlesid:
kahju seda neljaks rebida, heidame liisku.
Näete, kui täpne see kirjakoht on: nad jagavad Ta rõivad ja
heidavad liisku õmblusteta kuue peale.
Mida rohkem sa Vana Testamendi ettekuulutusi uurid,
seda rohkem näed, kui täpne see on.
Jesaja 53, mis on suur pilt Jeesuse lepitusest -
Issanda kannatav sulane.
Jesaja 53:8-9 öeldakse: "Surve ja kohtu läbi võeti ta ära,
kes tema sugupõlvest mõtles sellele, et ta lõigati ära elavate maalt,
ja teda tabas surm mu rahva üleastumise pärast?"
Lõigati ära elavate maalt tähendab, et Ta surmati. Kas see läks täide?
Jah.
Vaata järgmist - erakordne näide: "Temale anti haud õelate juurde,
rikaste (ing) juurde, kui ta suri." Inglise keeles ei tule see välja,
kuid "õelad" heebrea keeles on mitmuses, "rikas" ainsuses.
Nii et Ta viidi välja matmisele koos kahe kurjategijaga,
kuid maeti tegelikult ühe rikka mehe, Joosep Aritmaatiast, hauda.
Näete, kui täpne.
Pean ütlema, et kunstilisest seisukohast rikume kõik ära,
kui seda vaimseks üritame teha.
Kogu mu sisemine, esteetiline, kirjanduslik meel
tõrgub muutmast seda, mis on nii ilus ja täiuslik
ning mis selle tähtsusetuks muudaks.
Kui hakkad asju vaimseks muutma, siis pole sellel piire.
Mul tuleb see hästi välja. Mul oleks neile prohveteeringutele
kümneid vaimulikke selgitusi.
Kui küllalt kaua õpetaksin, oleksin väga veenev.
Jumal hoidku vaid, et ma seda ei teeks.
Kuidas aga sellega lood, et Ta kolmandal päeval üles tõusis?
Paulus ütles: Ta tõusis üles kolmandal päeval, nagu Kiri ütleb.
Tolle aja Pühakiri ei olnud Uus Testament, vaid Vana.
Kus öeldakse Vanas Testamendis, et Ta kolmandal päeval üles tõuseb?
Paljud teist ei tea. Näitan teile, Hoosea 6:1-2:
"Tulge, pöördugem Issanda poole, sest tema on meid murdnud
ja tema parandab meid; tema on meid löönud ja tema seob meid!
Tema teeb meid elavaks kahe päevaga, kolmandal päeval aitab ta meid üles."
Pane tähele, öeldakse "meie", mitte lihtsalt Tema. Miks?
Sest Jumala plaani kohaselt samastatakse meid Jeesusega.
Ta suri meie surma ja kui Ta tõusis, tõusime koos Temaga.
Samastume Temaga surmas, matmises ja ülestõusmises.
Kas näete Vana Testamendi ettekuulutuste täiuslikkust,
see ei näita vaid, et Ta kolmandal päeval tõusis,
vaid ka evangeeliumi olemust, et meie tõusime üles Temas.
Kui seda tõesti mõistad, vaimustud sellest!
Selle põgusa analüüsi põhjal tahan öelda, et Uues Testamendis
pole mingit alust ega näidet selle kohta,
et tõlgendada Vana Testamendi ettekuulutusi teisiti kui sõna-sõnalt.
Kui see pole viis, kuidas neid tõlgendada,
pole meil mingit piibellikku alust, kuidas prohveteeringuid tõlgendada.
Isiklikult usun, et Uus Testament on piibellik mudel ja
selle tunnistus soosib täielikult ettekuulutuste tõlgendamist nii,
nagu need kirjas on.
Veel paar mõtet Uue Testamendi prohveteeringute olemusest.
Vaatame hetkeks 5 Moosese 18.
Siin on Moosese kaudu antud tõotus Jeesuse kui ülima prohveti tulekust.
Pidage meeles, et Jeesus pole vaid Päästja ja Karjane ja Kuningas
ja Lunastaja, vaid Ta on ka Prohvet.
Meil pole Jeesusest täit pilti, kui me ei näe Teda kui prohvetit,
tegelikult oli Ta suurim heebrea prohvet.
Jumal ütleb Moosese kaudu 5 Moosese 18:18-19:
"Ma äratan neile (Iisraelile) ühe prohveti nende vendade keskelt,
niisuguse nagu sina (nagu Moosese), ja ma panen oma sõnad ta suhu
ja ta räägib neile kõik, mis mina teda käsin."
Ta oli eriline prohvet, sest kõik, mis Ta rääkis, oli Issandalt.
Teised prohvetid olid eksivad, osa, mis nad rääkisid, oli Issandalt
ja osa neilt enestelt.
"Ja kes ei kuula mu sõnu, mida ta räägib minu nimel,
sellelt nõuan mina ise aru."
Kes keelduvad kuulmast Jeesuse prohvetlikku teenistust,
ütleb Jumal, et Ta nõuab neilt aru: nõuan selgitust,
miks nad mu prohvetit ei kuulanud, miks nad Ta sõnu eirasid.
Peetrus tsiteerib seda Ap 3, kui ta juutidele räägib ja
ta väljendab seda veelgi karmimalt. Apostlite teod 3:22-23.
Ta tsiteerib 5 Moosese 18: "Mooses on ju öelnud:
"Issand, teie Jumal, tõstab teile Prohveti teie vendade seast,
seesuguse nagu mina.
Teda kuulake kõiges, mida ta iial teile ütleb.
Aga iga inimene, kes seda Prohvetit ei kuula,
kaotatakse rahva seast ära."
Õed-vennad, kui keeldume kuulmast Jeesuse prohvetlikku sõnumit,
oleme tõsises hädas.
Jumal ütleb: meid kaotatakse rahva seast jäägitult ära.
Kui Jumal saadab prohveti ja meie ignoreerime teda, mis me siis teeme?
Ignoreerime Jumalat.
Vennad-õed, ignoreerime Jumalat omal vastutusel.
Jumalat ignoreerida pole turvaline.
Veel üks fakt Piibli ettekuulutuste kohta -
see on Jumala Sõna unikaalne omadus,
unikaalne märk ainsast tõelisest Jumalast,
et Ta täpselt tulevikku ennustab.
Ühelgi teisel religioonil pole midagi võrreldavat
Piibli prohveteeringutega.
Kui me ei mõista Piibli ettekuulutusi ega kinnita,
et need paika peavad, oleme kaotanud tugevaima argumendi
Piibli kasuks.
Islamil, budismil, hinduismil, shintoismil pole midagi,
vaid Piibel sisaldab ettekuulutusi, mis antud tuhandeid aastaid enne,
kui need sündisid ja need läksid täpselt täide.
Loen kiiresti mõned kirjakohad: Jesaja 41:21-24,
Issand räägib inimestega, kes ebajumalaid kummardavad ja ütleb:
"Tooge ette oma riiuasi, ütleb Issand, esitage oma tõendid,
ütleb Jaakobi kuningas!
Esitage ja kuulutage meile, mis on tulemas!
Jutustage endisist asjust, missugused need olid,
et saaksime südamesse võtta ja mõista nende tulemusi!
Või laske meid kuulda tulevasi asju, kuulutage, mis tuleb pärastpoole,
et me teaksime, kas te olete jumalad.
Tehke ometi midagi, olgu head või kurja,
et saaksime üheskoos imetleda ja näha."
Jumal ütleb, et kui nad tulevikku ennustada ei oska ega
minevikku tunne, siis ignoreeri neid, nad on naeruväärsed.
Jesaja 42:9 "Vaata, eelmised sündmused on aset leidnud
ja ma kuulutan uusi; enne kui need toimuma hakkavad,
teen ma need teile teatavaks."
See on Piibli Jumala tunnus - Ta ütleb meile, mis juhtuma hakkab
enne, kui see juhtub.
Jesaja 46:9-10 "Tuletage meelde endisi asju muistsest ajast,
sest mina olen Jumal ja kedagi teist ei ole, mina olen Jumal
ja ükski ei ole minu sarnane.." Mille poolest sarnane?
"..kes algusest alates kuulutab lõppu ja aegsasti ette,
mida veel ei ole tehtud;
kes ütleb: Minu nõu läheb korda ja ma teen kõik, mis ma tahan."
See on Piibli Jumala unikaalne omadus,
et Ta kuulutab nii minevikku kui tulevikku.
Ta ütleb: kui suudan täpselt tulevikku ennustada
sadu aastaid enne, kui see juhtub, on see piisav tõendus,
et kui ma ütlen, siis see ka juhtub.
Jätame end ilma ühest usu tugevamaist argumendist,
kui Piibli ettekuulutusi ignoreerime.
5 Moosese 29:28 on väike märge, kus Mooses ütleb:
"Varjatu kuulub Issandale, meie Jumalale, aga mis on ilmutatud,
kuulub igavesti meile ja meie lastele, et teeksime.. selle järgi."
Probleem paljudega, kes prohveteeringute tõlgendamisega
rappa lähevad, on see, et nad topivad oma nina
varjatud asjadesse, nad üritavad teada saada asju,
mida Jumal pole ilmutanud,
ja ei kuuletu asjadele, mida Jumal on ilmutanud.
Ma ei taha sekkuda Jumala saladustesse,
kuid tahan kuuletuda sellele, mis Jumal ilmutanud on.
Kui soovite rohkem infot Derek Prince'i materjalide kohta UKs,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.
Tõlge: Riina Karik